2019. augusztus 31-én Spa-Francorchamps-ban, az FIA Formula–2 bajnokság belga nagydíján súlyos balesetet szenvedett, miután a Eau Rouge emelkedő utáni Kemmel egyenes előtt nekicsapódott a pályát övező gumifalnak, miközben Giuliano Alesi autóját próbálta kikerülni, majd autója keresztben megállt a versenypálya ideális íve mellett, amibe a nem sokkal mögötte érkező Juan Manuel Correa körülbelül 218 kilométer/órás sebességgel belehajtott. A baleset következtében autója kettétört, sérülései olyan súlyosak voltak, hogy még a versenypályán életét vesztette. Egy nappal később a Formula–1-es belga nagydíj győztese, Charles Leclerc egykori barátjának ajánlotta győzelmét, továbbá a világ különböző autósportos kategóriáiban megjelent a versenygépeken a csillagba zárt 19-es, valamint a "Racing for Anthoine" felirat. 2019. szeptember 10-én, kedden a Párizstól délnyugatra fekvő Chartres-ben helyezték örök nyugalomra. Temetésén részt vett többek között Alain Prost, Jean Todt, Charles Leclerc, Pierre Gasly, Esteban Ocon és George Russell is.